DECIZIA COMISIEI
din 29 septembrie 2009
de modificare a Deciziei 2003/324/CE cu privire la o derogare, pentru anumite animale cu blană din Letonia, de la interdicția de recirculare în lanțul alimentar animal din cadrul aceleiași specii
[notificată cu numărul C(2009) 5550]
(Numai textele în limbile estonă, finlandeză, letonă și suedeză sunt autentice)
(2009/722/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 22 alineatul (2),
întrucât:
(1)
Articolul 22 alineatul (1) litera (a) din Regulamentul (CE) nr. 1774/2002 prevede interzicerea utilizării, pentru alimentația animalelor, a proteinelor animale prelucrate provenite din animale din aceeași specie. După consultarea comitetului științific competent, s-a decis că pentru animalele cu blană se pot acorda derogări de la această interdicție.
(2)
Decizia 2003/324/CE a Comisiei din 12 mai 2003 cu privire la o derogare de la interdicția de recirculare în lanțul alimentar animal din cadrul aceleiași specii a anumitor animale cu blană în temeiul Regulamentului (CE) nr. 1774/2002 al Parlamentului European și al Consiliului (2) precizează statele membre care sunt autorizate să facă uz de respectiva derogare, speciile care pot fi alimentate cu proteine animale prelucrate provenite din animale din cadrul aceleiași specii, precum și condițiile în care alimentația poate avea loc.
(3)
Letonia a înaintat o cerere de derogare, pentru animale cu blană, de la interdicția de recirculare în lanțul alimentar animal din cadrul aceleiași specii și a furnizat informații satisfăcătoare cu privire la măsurile necesare pentru a se asigura controlul riscurilor pentru sănătatea publică și animală.
(4)
Prin urmare, Decizia 2003/324/CE este necesar să fie modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2003/324/CE se modifică după cum urmează:
1.
Articolul 1 se înlocuiește cu următorul text:
„Articolul 1
Derogare pentru Estonia, Letonia și Finlanda
(1) În conformitate cu articolul 22 alineatul (2) din Regulamentul (CE) nr. 1774/2002, se acordă Estoniei, Letoniei și Finlandei o derogare cu privire la utilizarea, în alimentația animalelor cu blană menționate mai jos, a proteinelor animale prelucrate provenite din cadavre sau din părți de cadavre ale animalelor din aceeași specie:
(a)
vulpi (Vulpes vulpes și Alopex lagopus); și
(b)
câine enot (Nycteroites procynoides).
(2) În conformitate cu articolul 22 alineatul (2) din Regulamentul (CE) nr. 1774/2002, se acordă Estoniei și Letoniei o derogare cu privire la utilizarea, în alimentația animalelor cu blană din specia nurca americană (Mustela vison), a proteinelor animale prelucrate provenite din cadavre sau din părți de cadavre ale animalelor din aceeași specie.”
2.
Articolul 5 se înlocuiește cu următorul text:
„Articolul 5
Respectarea dispozițiilor prezentei decizii
Estonia, Letonia și Finlanda adoptă și publică de îndată măsurile necesare pentru a se conforma prezentei decizii. Statele membre în cauză informează de îndată Comisia cu privire la aceasta.”
3.
Articolul 7 se înlocuiește cu următorul text:
„Articolul 7
Destinatari
Această decizie se adresează Republicii Estonia, Republicii Letonia și Republicii Finlanda.”
Articolul 2
Această decizie se adresează Republicii Estonia, Republicii Letonia și Republicii Finlanda.
Adoptată la Bruxelles, 29 septembrie 2009.